Fil-Miklem Malti tal-mibki u maħbub Erin Serracino Inglott, il-kelma "gula" jagħtiha din l-ispjegazzjoni: "Mġiba ta' min jagħmel għal żaqqu; regħba għall-ikel; żaqqiqerija; ħneżrija; kilba ta' ġuh anki f'min ikun xaba'". Huma ħafna f'dan il-pajjiż li jħobbu jieklu ikla tajba u jixorbu magħha wkoll inbid u birra. Il-figuri mid-dinja tas-saħħa juruna li aktar ma mmorru, aktar għandna persuni li qed isibu diffikultà sabiex inaqqsu mill-piż tagħhom għall-ġid ta' saħħithom. L-istess jgħodd għal dawk li ma jistgħux jirreżistu li jixorbu dak il-grokk jew dik it-tazza nbid tajba. Ħafna jieklu u jixorbu iktar milli għandhom bżonn. L-imġieba f'din il-linja wieħed jagħrafha u fortunatament illum hemm min irid jikkumbattiha u jrażżanha. Strumenti ġodda li l-istat stess qiegħed jiċċaqlaq jew jiġi mċaqlaq mill-Oppożizzjoni fil-Parlament sabiex jieħu dan b'iktar serjetà. Fil-fatt, sa ftit xhur ilu, l-Kamra tad-Deputati ddiskutiet mozzjoni parlamentari mmexxija mill-Onor. Robert Cutajar proprju fuq dan. Il-mozzjoni għaddiet u għadha pendenti, biss il-Gvern qiegħed jidher li qed ikaxkar saqajh fuqha. Dawk li jagħmlu għal żaqqhom, dawk li huma maħkuma miż-żaqqiqerija huma ta' natura differenti minn dawk li joqogħdu attenti. Hemm dawk li jħobbu jieklu l-ikel u hemm oħrajn li jħobbu jakkwistaw. Dawk li jħaxxnu bwiethom fejn ma għandhomx. Jieħdu dak li ma ħaqqhomx jew li ma għandhomx dritt għalih. Hemm min jieħu ftit u hemm min jieħu ħafna iktar milli b'xi mod jiflaħ. Tul dawn l-aħħar sentejn skorruti, dan il-Gvern ġdid daħal fi proċess mill-iktar interessanti sabiex iqassam u jagħti fejn ma għandux u jonqos li jagħti fejn minflok għandu. Hemm żbilanċi ta' gula u żaqqiqerija. Hemm dawk li huma mejtin għall-qatra u oħrajn mejtin fis-sakra. Iktar ma jgħaddu l-ġranet, iktar qed joħroġ għad-dawl kemm dan huwa minnu. Tiġi tqila l-kelma, imma qiegħed nużaha kif għallem tajjeb Erin Serracino Inglott: il-ħniżrijiet li qed naraw ma' kull ġurnata huma verament inkwetanti. Gvern għandu fuqu l-obbligu li jqassam tajjeb. Li jieħu ħsieb li jmexxi b'ġustizzja soċjali l-ġid nazzjonali. Li jibni linji li minnhom ħadd ma jieħu aktar minni għandu u wisq inqas jieħu dak li ma ħaqqux. Kull ġurnata fil-gazzetti tagħna nistenbħu nisimgħu b'dak u l-ieħor li għandhom pakketti qawwija tad-deheb. Wisq persuni ngħataw salarji li s-soċjetà qegħda tħoss u tifhem li ma humiex ġusti u anqas sostenibbli. Il-ħniżrijiet li qed jiġu mwettqa u li diġà twettqu qed idejqu lil ħafna. Kuxjenza s-soċjetà għandha. Tista' tipprova tnawwarha, tikkorrompiha, iddarriha f'dak li ma għandhiex tidra bih, imma xorta s-sewwa jibqa' joħroġ u jirbaħ. Il-poplu qiegħed jifhem kemm għandna klijenteliżmu qawwi li reġa' daħal lura b'saħħa fis-sistema politika tagħna. Il-klijenteliżmu ma hemmx agħar minnu. Hemm min jiddependi politikament minnu. Biss, dak jixhed biss li ma huwiex kapaċi jkollu ideat ġodda u kemm ma għandux prinċipji. Voti għall-pjaċiri jnawru soċjetà demokratika u f'dan il-Gvern preżenti qiegħed f'fażi qawwija ta' gula ta' dawk li għandhom kilba ta' ġuħ, anki jekk diġà xebgħu. Diversi huma dawk li fehmu li l-maġġoranza verament qawwija li għandu l-Partit Laburista fil-Parlament u fl-elettorat, flok wasslet biex jittieħdu iktar deċiżjonijiet bżonnjużi li jnaqqsu l-abbużi, iġibu aktar ġustizzja u jassiguraw ġustizzja soċjali aqwa, qed isir proprju l-kontra. Iż-żaqqiqerija, il-ħneżrija politika taħdem kontra d-demokrazija, kontra li kull pesuna hija ugwali bħal oħra. Minflok iġibu tnawwir u abbuż fil-poter. Nafu lkoll li l-pajjiż, fil-bidu tal-leġislatura ma qal xejn. Wara beda jitkellem u fit-toroq jiddiskuti dan. Biss, hemm issa diversi li ma jistgħux jemmnu iktar li dan il-pajjiż kellu jiġi f'dan l-istat daqshekk malajr minn min kellu żmien twil fl-oppożizzjoni biex jaħseb u jirrifletti. Il-gula politika irridu naċċettaw li nfirxet u nxterdet. Sija fost uħud li għandhom responsabbiltà, sija fost dawk li huma jikkunsidraw il-klijentela politika tagħhom. It-tnejn għandhom fattur komuni: li qed jieħdu u jagħtu dak li ma ħaqqhomx. Għalhekk huwa, l-ewwel, leġittimu li wieħed jistaqsi: jekk din il-gula politika hija daqshekk kbira llum wara sentejn, x'ser tkun lejn l-aħħar tal-leġislatura? U t-tieni, li jiddikjara li jekk l-Oppożizzjoni trid li l-istat demokratiku jattakka l-obeżità huwa ovvju li l-Gvern irid ikattar il-gula klijentelari.
Gula politika.